പ്രധാനമന്ത്രിയുടെ ഓഫീസ്
ജി20 ഉച്ചകോടിയുടെ ഭാഗമായി നടന്ന ബ്രിക്സ് നേതാക്കളുടെ അനൗപചാരിക യോഗത്തില് പ്രധാനമന്ത്രിയുടെ സംഭാഷണം
ആദരണീയരേ,
ബ്രസീല് പ്രസിഡന്റായി തിരഞ്ഞെടുക്കപ്പെട്ട പ്രസിഡന്റ് ബോള്സോനാരോയെ ഞാന് ആദ്യം തന്നെ അഭിനന്ദിക്കുന്നു. ഒപ്പം ബ്രിക്സ് കുടുംബത്തിലേക്കും അദ്ദേഹത്തെ സ്വാഗതം ചെയ്യുന്നു. ഈ യോഗം സംഘടിപ്പിച്ചതിന് പ്രസിഡന്റ് ബോള്സോനാരോയ്ക്കും ഞാന് ഹൃദയംഗമമായ നന്ദി പറയുന്നു. ഈ അവസരത്തില് ദക്ഷിണാഫ്രിക്കയുടെ പ്രസിഡന്റായി വീണ്ടും തിരഞ്ഞെടുക്കപ്പെട്ട ഞങ്ങളുടെ സുഹൃത്ത് റമഫോസയെ ഞാന് അഭിനന്ദിക്കുന്നു.
ശ്രേഷ്ഠരേ,
ഇത്തരത്തിലുള്ള അനൗപചാരിക ചര്ച്ചകളിലൂടെ ജി-20-ന്റെ പ്രധാന വിഷയങ്ങളെ പരസ്പരം ഏകോപിപ്പിക്കാന് നമുക്ക് അവസരം ലഭിക്കും. ഇന്ന് ഞാന് മൂന്ന് പ്രധാന വെല്ലുവിളികളിലാണു ശ്രദ്ധ കേന്ദ്രീകരിക്കുന്നത്. ഒന്നാമതായി, ലോക സമ്പദ്വ്യവസ്ഥയിലെ മാന്ദ്യവും അനിശ്ചിതത്വവും. ഏകപക്ഷീയമായ തീരുമാനവും മത്സരവും നിയമങ്ങളെ അടിസ്ഥാനമാക്കിയുള്ള ബഹുമുഖ അന്താരാഷ്ട്ര വ്യാപാര സംവിധാനങ്ങളില് ആധിപത്യം പുലര്ത്തുന്നു. മറുവശത്ത്, വളര്ന്നുവരുന്ന വിപണി സമ്പദ്വ്യവസ്ഥകളുടെ അടിസ്ഥാന സൗകര്യ വികസനത്തില് നിക്ഷേപിക്കുന്നതിന് 1.3 ലക്ഷം കോടി ഡോളറിന്റെ കമ്മി കണക്കാക്കുന്നു എന്ന വസ്തുതയില് വിഭവങ്ങളുടെ അഭാവം പ്രതിഫലിക്കുന്നു.
വികസനവും പുരോഗതിയും എല്ലാം ഉള്ക്കൊള്ളുന്നതും സുസ്ഥിരവുമാക്കുക എന്നതാണ് രണ്ടാമത്തെ പ്രധാന വെല്ലുവിളി. ഡിജിറ്റല്വല്കരണം കാലാവസ്ഥാ വ്യതിയാനം തുടങ്ങിയ അതിവേഗം മാറിക്കൊണ്ടിരിക്കുന്ന സാങ്കേതികവിദ്യകള് നമുക്ക് മാത്രമല്ല, വരുംതലമുറകള്ക്കു,ം വെല്ലുവിളികളാണ്. അസമത്വം കുറയ്ക്കുകയും ശാക്തീകരണത്തിന് സംഭാവന നല്കുകയും ചെയ്യുമ്പോള് ശരിയായ ദിശയിലുള്ള വികസനമാണ് വികസനം. മനുഷ്യരാശിക്കു മുഴുവനും ഏറ്റവും വലിയ ഭീഷണിയാണ് ഭീകര പ്രവര്ത്തനം. അത് നിരപരാധികളുടെ ജീവന് അപഹരിക്കുക മാത്രമല്ല, സാമ്പത്തിക പുരോഗതിയിലും സാമൂഹിക സ്ഥിരതയിലും വലിയ പ്രതികൂല സ്വാധീനം ചെലുത്തുകയും ചെയ്യുന്നു. തീവ്രവാദത്തിനും വംശീയതയ്ക്കും ലഭ്യമാകുന്ന എല്ലാ പിന്തുണയും സഹായവും നാം അവസാനിപ്പിക്കണം.
ശ്രേഷ്ഠരേ,
ഈ പ്രശ്നങ്ങള് പരിഹരിക്കുന്നത് എളുപ്പമല്ലെങ്കിലും, പരിമിതമായ സമയത്തിനുള്ളില് 5 പ്രധാന ശുപാര്ശകള് നല്കാന് ഞാന് ആഗ്രഹിക്കുന്നു:
i)-ബ്രിക്സ് രാജ്യങ്ങള് തമ്മിലുള്ള സമന്വയം ഏകപക്ഷീയമായ തീരുമാനങ്ങളുടെ പാര്ശ്വഫലങ്ങളുടെ പരിഹാരത്തിലേക്ക് ഒരു പരിധിവരെ നയിക്കും. ആവശ്യമായ പരിഷ്കാരങ്ങള്ക്കായി അന്താരാഷ്ട്ര സാമ്പത്തിക, വ്യാപാര സ്ഥാപനങ്ങളിലും സംഘടനകളിലും പരിഷ്ക്കരിച്ച ബഹുമുഖത്വത്തിന് നാം ഊന്നല് നല്കിക്കൊണ്ടേയിരിക്കണം.
ii)-സുസ്ഥിര സാമ്പത്തിക വളര്ച്ചയ്ക്ക് ആവശ്യമായ വിഭവങ്ങളായ എണ്ണയും വാതകവും കുറഞ്ഞ വിലയില് നിരന്തരം ലഭ്യമാകേണ്ടതുണ്ട്.
iii)-അംഗരാജ്യങ്ങളുടെ ഭൗതികവും സാമൂഹികവുമായ അടിസ്ഥാനസൗകര്യം, പുനരുപയോഗ ഊര്ജ പരിപാടികള് എന്നിവയ്ക്ക് ന്യൂ ഡെവലപ്മെന്റ് ബാങ്ക് കൂടുതല് മുന്ഗണന നല്കണം. ദുരന്തങ്ങളെ പ്രതിരോധിക്കുന്ന അടിസ്ഥാന സൗകര്യങ്ങള്ക്കായുള്ള സഖ്യത്തിനായി ഇന്ത്യയുടെ മുന്കൈ, വികസിതവും വികസ്വരവുമായ രാജ്യങ്ങളുടെ പ്രകൃതി ദുരന്തങ്ങളെ നേരിടാന് ഉചിതമായ അടിസ്ഥാന സൗകര്യങ്ങള് വികസിപ്പിക്കുന്നതിന് സഹായിക്കും. ഈ സഖ്യത്തില് ചേരാന് ഞാന് നിങ്ങളെ എല്ലാവരോടും ആഹ്വാനം ചെയ്യുന്നു.
iv)-ലോകമെമ്പാടുമുള്ള വിദഗ്ധ തൊഴിലാളികളുടെ നീക്കം എളുപ്പമായിരിക്കണം. ജോലി ചെയ്യാന് കഴിയുന്ന പ്രായം കടന്നവര് ജനസംഖ്യ വലിയൊരു ഭാഗമുള്ള രാജ്യങ്ങള്ക്കും ഇത് ഗുണം ചെയ്യും.
v)-തീവ്രവാദത്തെക്കുറിച്ചുള്ള ഒരു ആഗോള സമ്മേളനത്തിനു ഞാന് അടുത്തിടെ ആഹ്വാനം ചെയ്തിട്ടുണ്ട്. ഭീകരതയ്ക്കെതിരെ പോരാടാന് ആവശ്യമായ സമ്മതത്തിന്റെ അഭാവം നമ്മെ കര്മ്മനിരതരാക്കാന് കഴിയില്ല. തീവ്രവാദത്തിനെതിരായ പോരാട്ടത്തിനു ബ്രസീല് പ്രധാന മുന്ഗണനകളില് സ്ഥാനം നല്കിയതിനെ ഞാന് അഭിനന്ദിക്കുന്നു.
ശ്രേഷ്ഠരേ,
ബ്രസീലിയയില് നടക്കുന്ന ബ്രിക്സ് ഉച്ചകോടിക്കായി ഞാന് ആകാംക്ഷയോടെ കാത്തിരിക്കുകയാണ്. ഈ ഉച്ചകോടി വിജയകരമാക്കാന് ഇന്ത്യ പൂര്ണമായി സഹകരിക്കും.
എല്ലാവര്ക്കും വളരെ വളരെ നന്ദി.
(................